Waarom jy nie met die bure moet probeer byhou nie - Jou Gesin | Solidariteit WêreldJou Gesin | Solidariteit Wêreld
Tuis › Artikels › Waarom jy nie met die bure moet probeer byhou nie
Waarom jy nie met die bure moet probeer byhou nie
Almal ken die Engelse spreekwoord: "Keeping up with the Joneses". Ons noem hulle sommer 'die bure'. Hulle is nie sulke slegte mense nie en weet waarskynlik nie eens hoe hulle jou lewe beïnvloed nie, maar na jou mening is hulle op professionele, persoonlike, akademiese, gesins- of sosiale vlak en die vertoon van rykdom, beter as jy en jou gesin. Jy begeer om soos hulle te wees – net so geleerd of welaf, of om in hoogaangeskrewe sosiale kringe te beweeg. Daar is verskeie redes waarom jy eerder nie met die bure moet probeer byhou nie.
Enkele van die negatiewe gevolge is:
Jy bestee meer as wat jy beplan of kan bekostig omdat jy dinge wil hê wat jy nooit tevore as belangrik beskou het nie.
Jy sal nooit gelukkig en tevrede wees nie want jy dink voortdurend aan wat hulle het en jy nie.
Jy wil altyd nuwer en beter weergawes hê van dit wat jy reeds besit wanneer jy sien dat die bure opgradeer het, of dit nou 'n nuwe voertuig of 'n nuwe rekenaar, of aanbouings aan hul huis is.
Jy voel dat jy nie so goed vir jou gesin sorg as die buurman indien jy nie presies dieselfde aan hulle bied nie – onderrig, vryetydsbesteding, luukse vakansies en materiële dinge.
Jy voel dat indien jou kinders beter skole bywoon, hulle 'n groter kans op 'n suksesvolle toekoms sal hê.
Jy sal nooit voel dat jy genoeg geld in die bank het nie, want jy weet nie wat jy buurman se bankbalans is nie.
Jy verloor tred met dit wat werklik belangrik is.
Die uiteinde is dat jy altyd ongelukkig sal wees omdat jy net nooit tevrede sal wees met dit wat jy besit of met jul gesin se lewensstyl nie. Ongelukkig kan hierdie gejaag na beter, mooier, luukser, of groter ook tot die volgende aanleiding gee:
– Depressie wat verband hou met die feit dat jou selfwaarde volgens jou gekoppel is aan uiterlike dinge.
– Finansiële kommer as gevolg van 'n groter wordende skuldlas of omdat jy nie genoeg spaar nie weens onnodige uitgawes.
– Gesinsverhoudinge verswak weens strawwe werksverpligtinge wat verband hou met 'n werk of beroep waar jy genoeg verdien om 'n spesifieke lewensstyl te handhaaf.
– Spanning wat verband hou met hou met die handhawing van 'n leefstyl wat tot swak gesondheid aanleiding kan gee.
– Vrees vir moontlike verleentheid indien iemand sou agterkom dat jy ver bo jou finansiële vermoë leef.
– Frustrasie en woede omdat jy nooit voel jy het 'genoeg' nie, kan tot afsondering en selfs middelemisbruik lei.
– Selfmoordgedagtes kom dikwels voor, voortspruitend uit bogenoemde.
Hoe om die donker kant van byhou met die bure te vermy:
· Identifiseer die probleem en redes waarom jy die bure so slaafs wil navolg:
Woon julle dalk in 'n buurt waar die bure oordrewe materialisties is; is dit dalk tyd om te verhuis? Steun jy te veel op materiële goedere en statussimbole om jou selfbeeld 'n hupstoot te gee? Wil jy vir jou kinders bied wat jy as kind ontbeer het? Probeer jy om 'n innerlike leemte te vul met materiële dinge? Is materiële dinge belangriker as ware geluk of selfs sinoniem met ware geluk? Is gehaltetyd met jou gesin nie dalk belangriker as om altyd die beste te wil hê nie?
· Maak seker jy het 'n noodfonds van drie tot ses maande wat voorsiening maak vir onverwagte groot uitgawes, noodgevalle of werkverlies wat onverwags die mat onder jou voete kan uitruk en jou kan laat voel asof jou lewe buite beheer is.
· Belê in en fokus op dit wat belangrik is, soos die gehalte van jou verhoudings, dankbaarheid vir wat jy het, jou uniekheid as individu en jou gesin se uniekheid. Wees dankbaar vir die vermoë om steeds te kan leer en ontwikkel. Verrassend het geen van hierdie dinge met geld te make nie en is tot almal se beskikking.
"Daar is niks beter as 'n eenvoudige leefstyl nie. Om te probeer byhou met die massas gaan net jou lewe kompliseer. Hou op om jou geld, tyd en energie te verspil om indruk te maak op mense wat hulself nie eens ken nie. " Edmond Mbiaka.
Free to pursue. http://www.freetopursue.com/blog/2015/5/26/the-darker-side-of-keeping-up-with-the-joneses
Nassau Guidance and Counselling. https://www.nassauguidance.com/why-keeping-up-with-the-joneses-may-be-detrimental-to-your-emotional-health.html